b'\n_START_ARTICLE_\n\xc5\xa0portno dru\xc5\xa1tvo Partizan\n_START_PARAGRAPH_\n\xc5\xa0portno dru\xc5\xa1tvo Partizan je srbsko dru\xc5\xa1tvo, ki ga sestavlja ve\xc4\x8d \xc5\xa1portnih klubov z enakim imenom._NEWLINE_\xc5\xa0portno dru\xc5\xa1tvo Partizan je bilo ustanovljeno 4. oktobra 1945, v Beogradu, s polnim imenom \xc5\xa0portno dru\xc5\xa1tvo Centralnega doma Jugoslovanske vojske Partizan (SD CDNJA Partizan). To ime je nosilo do leta 1953, ko je dru\xc5\xa1tvo izgubilo zna\xc4\x8daj voja\xc5\xa1kega dru\xc5\xa1tva in se preimenovalo v Jugoslovansko \xc5\xa1portno dru\xc5\xa1tvo Partizan (JSD Partizan). S\xc4\x8dasoma se je v okviru \xc5\xa1portnega dru\xc5\xa1tva osnovalo ve\xc4\x8d klubov, ki so tekmovali v razli\xc4\x8dnih \xc5\xa1portih. Vedno je bilo prisotno rivalstvo s podobno \xc5\xa1portno organizacijo, Crveno zvezdo (bila je ustanovljena istega leta kot Partizan, 4. marca, in je \xc5\xa1e danes njegov velik rival v ve\xc4\x8dini \xc5\xa1portov)._NEWLINE_\xc5\xa0D Partizan se je zelo kmalu po ustanovitvi raz\xc5\xa1irilo po vsej SFRJ in tako tudi v Slovenijo, kjer je nadomestilo telovadno dru\xc5\xa1tvo Sokol. Uveljavilo se je predvsem v gimnastiki, ko\xc5\xa1arki, nogometu, odbojki, namiznemu tenisu in na podro\xc4\x8dju splo\xc5\xa1ne telesne vadbe. Veliko klubov se je po koncu komunisti\xc4\x8dnega re\xc5\xbeima preimenovalo, vendar lahko v Sloveniji \xc5\xa1e zmeraj najdemo dru\xc5\xa1tva, ki nosijo ime Partizan (\xc5\xa0D Partizan Ren\xc4\x8de, DTV Partizan Rimske Toplice, Partizan Vi\xc4\x8d), vendar niso povezana s \xc5\xa0D Partizan._NEWLINE_Najbolj poznana kluba v \xc5\xa0D Partizan sta ko\xc5\xa1arkarski in nogometni._NEWLINE_KK Partizan: nastopajo od prvega jugoslovanskega ko\xc5\xa1arkarskega prvenstva leta 1946. Prvi naslov dr\xc5\xbeavnega prvaka so osvojili leta 1976 pod vodstvom trenerja Ranka \xc5\xbderavice, ki jih je vodil do dveh naslovov prvakov Pokala Radivoja Kora\xc4\x87a in \xc5\xa1e enega naslova dr\xc5\xbeavnega prvaka leta 1981. Sledili so \xc5\xa1e ve\xc4\x8dji uspehi: leta 1987 ponovni naslov prvaka Jugoslavije, leta 1988 tretje mesto v evropskem pokalu, 1989 pokal Radivoja Kora\xc4\x87a in pokal Jugoslavije, 1992 pa najve\xc4\x8dji uspeh kluba - naslov evropskih klubskih prvakov._NEWLINE_FK Partizan: nogometni klub je bil dvajset krat prvak Jugoslavije in deset krat zmagovalec pokala. Leta 1966 je postal evropski podprvak, leta 1978 pa je zmagal na srednjeevropskem pokalu. Igralec Mom\xc4\x8dilo Vukoti\xc4\x87 je rekorder FK Partizan po \xc5\xa1tevilu nastopov (752 tekem), najbolj\xc5\xa1i strelec pa je Stjepan Bobek s 403 goli. V celotni zgodovini FK Partizan je za jugoslovansko reprezentanco nastopilo kar 130 Partizanovih igralcev.'